RO Jurnalul Oficial al Uniunii Europene C 144/32

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2011/C 144/11

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„NEW SEASON COMBER POTATOES”/„COMBER EARLIES”

NR. CE: UK-PGI-0005-0810-11.06.2010

IGP ( X ) DOP ( )

1. Denumire:

„New Season Comber Potatoes”/„Comber Earlies”

2. Statul membru sau țara terță:

Regatul Unit

3. Descrierea produsului agricol sau alimentar:

3.1. Tip de produs:

Clasa 1.6: Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1:

„New Season Comber Potato/Comber Earlies” este denumirea dată cartofilor noi din soiul Solanum tuberosum aparținând familiei Solanaceelor. Acești cartofi sunt produși din varietățile de semințe de bază înscrise în registrele naționale ale soiurilor din statele membre ale UE. Ei trebuie plantați, cultivați și recoltați în aria geografică delimitată, situată în vecinătatea orașului Comber. Tuberculii de sămânță sunt plantați în rânduri în fiecare an, de la începutul lunii ianuarie, mult mai devreme decât în alte părți ale Irlandei de Nord, acest fapt datorându-se riscului scăzut de îngheț în aria geografică delimitată grație climatului mai cald și unui drenaj superior al solurilor.

Plantele prezintă frunze de un verde-închis, iar cartofii sunt de calibru redus (între 30 și 70 mm în diametru) și au forma rotundă sau ovală. Coaja lor este delicată, netedă, subțire și ușor de desprins, iar culoarea diferă în funcție de varietate. Miezul este de culoare alb-crem. Ei au o savoare de pământ, dulce, cu o notă de alune, care le dă un gust caracteristic de cartof „nou”.

Cartofii sunt comercializați fie în vrac la kilogram, fie ambalați pe categorii de greutate.

3.3. Materii prime (numai pentru produsele prelucrate):

N/A

3.4. Hrană pentru animale (numai pentru produsele de origine animală):

N/A

3.5. Etape specifice ale producției care trebuie să se desfășoare în aria geografică delimitată:

Produsul „New Season Comber Potatoes/Comber Earlies” trebuie plantat, cultivat și recoltat în aria geografică delimitată. Tuberculii de sămânță trebuie plantați în rânduri în fiecare an, de la începutul lunii ianuarie. Tuberculii trebuie recoltați între începutul lui mai și sfârșitul lui iulie, înainte de coacerea lor completă.

3.6. Norme specifice privind felierea, răzuirea, ambalarea etc.:

N/A

3.7. Norme specifice privind etichetarea:

Pe fiecare ladă sau sac de cartofi este incripționat un număr de identificare fitosanitară, emis de Department of Agriculture and Rural Development for Northern Ireland (Ministerul Agriculturii și Dezvoltării Rurale al Irlandei de Nord), propriu fiecărei exploatații în parte. Astfel este asigurată trasabilitatea fiecărui lot, până la exploatația producătoare.

În mod tradițional, produsul este cunoscut la nivel local și sub numele de „Comber Earlies”, el putând fi comercializat sub această denumire. Pe etichetă trebuie să figureze fie mențiunea „New Season Comber Potatoes”, fie mențiunea „Comber Earlies”.

4. Delimitarea concisă a ariei geografice:

Aria geografică delimitată corespunde regiunii inițial cunoscute sub numele de „Hamilton Montgomery lands” situată în jurul orașului Comber, care cuprinde municipalitatea Ards Borough și se întinde spre sud până la Ardkeen pe peninsula Ards, precum și Crossgar și Killyleagh în partea de vest a Strangford Lough, așezarea North Down și anumite părți ale orașelor Castlereagh, Belfast și ale municipalității Down District, la est de autostrada A7 care leagă Carryduff de Killyleagh via Saintfield și Crossgar.

5. Legătura cu aria geografică:

5.1. Specificitatea ariei geografice:

Solul și clima ariei geografice delimitate susțin reputația cartofilor cu IGP „New Season Comber Potatoes/Comber Earlies”. Zona este dominată de Strangford Lough, cel mai mare lac din Insulele Britanice. Roca-mamă a solului din jurul Lough este constituită din gresie roșie triasică și din pietriș, ceea ce înseamnă că solul este mai ușor și mai bine drenat. El poate prin urmare să se usuce și să se încălzească mai repede decât în orice altă zonă din Irlanda de Nord.

Protejată de Peninsula Ards la est și de Munții Mourne la sud și grație expunerii sud-estice, aria geografică delimitată beneficiază de un climat mai cald și mai uscat decât în alte zone ale Irlandei de Nord. Cea mai mare parte a regiunii se situează la altitudini joase, iar Strangford Lough are un puternic efect de moderare asupra condițiilor climatice din timpul iernii, care este mult mai blândă decât în alte zone ale Irlandei de Nord. Solul este, prin urmare, mai cald și mai uscat, el beneficiind de expunere solară maximă pe tot parcursul anului (aproximativ 1 500 de ore pe an). Astfel, sezonul de cultivare a cartofilor cu IGP „New Season Comber Potatoes/Comber Earlies” debutează înaintea sezonului de cultivare al altor cartofi în restul Irlandei de Nord. Ei au sezonul mediu de cultivare cel mai lung – peste 270 de zile – comparativ cu oricare altă zonă a Irlandei de Nord. Datorită acestui climat și acestei topografii, riscul de îngheț în aria geografică delimitată este considerabil redus.

5.2. Specificitatea produsului:

Cartofii cu IGP „New Season Comber Potatoes/Comber Earlies” sunt apreciați pentru aspectul și aroma lor unice, care îi caracterizează. Reputația și cererea de „New Season Comber Potatoes/Comber Earlies” se datorează faptului că aceștia sunt cei mai timpurii cartofi disponibili în Irlanda de Nord, precum și gustului și consistenței lor unice.

Ei au un gust de pământ, punctat de o notă de alune și sunt ușor de recunoscut datorită cojii delicate, netede, care adeseori se desprinde deja la momentul achiziționării. Acesta este și motivul pentru care recoltarea se efectuează lent, pentru a reduce deteriorările și a menține integritatea cojii. Cartofii sunt recoltați și comercializați de producător pe parcursul aceleiași zile.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Recunoașterea Indicației geografice protejate a produsului „New Season Comber Potatoes/Comber Earlies” este justificată de recoltarea timpurie a acestuia.

Cartofii cu IGP „New Season Comber Potatoes/Comber Earlies” se bucură de reputația unui produs de calitate pe tot cuprinsul Irlandei de Nord și în special în comitatele din est. Această reputație este prezentă în zonele rurale situate în interiorul și în jurul ariei geografice delimitate, precum și în orașele din apropiere (Belfast și Lisburn), acolo unde comercianții cu amănuntul și furnizorii de alimente promovează produsul „New Season Comber Potatoes/Comber Earlies” în magazine și în meniuri, atât pentru localnici, cât și pentru turiști.

Reputația și cererea de „New Season Comber Potatoes/Comber Earlies” se datorează faptului că aceștia sunt cei mai timpurii cartofi disponibili, precum și gustului și consistenței lor unice. Climatul ariei geografice delimitate favorizează uscarea mai rapidă a solului, reducând astfel riscul de îngheț în lunile de iarnă. Acest lucru înseamnă că sezonul de cultivare poate debuta înaintea sezonului de cultivare al altor tipuri de cartofi din Irlanda de Nord. Solul este mai uscat și mai afânat decât în alte zone ale Irlandei de Nord. Aceasta înseamnă că, datorită condițiilor climatice și topografice ale ariei geografice delimitate, tuberculii pot fi plantați și recoltați mai devreme decât oriunde altundeva în Irlanda de Nord. Posibilitatea de recoltare a produsului „New Season Comber Potatoes/Comber Earlies” într-un stadiu atât de timpuriu înseamnă că proprietățile lor organoleptice sunt calitativ diferite de cele ale tuberculilor maturi. Gustul de pământ, cu nota sa de alune, precum și coaja delicată și netedă caracteristice produsului au contribuit la consolidarea reputației „New Season Comber Potatoes/Comber Earlies” în Irlanda de Nord și în afara granițelor acesteia.

Atât plantarea, cât și recoltarea timpurie posibile în microclimatul zonei Comber contribuie la gustul și textura unice ale cartofilor cu IGP „New Season Comber Potatoes/Comber Earlies”. Plantele cresc cu repeziciune, iar tuberculii se dezvoltă într-un ritm accelerat datorită temperaturilor ridicate.

Datorită faptului că aceștia sunt cei mai timpurii cartofi din Irlanda de Nord, precum și grație reputației lor, există obiceiul ca vânzătorii locali cu amănuntul să anunțe în presă primirea primei recolte de „New Season Comber Potatoes/Comber Earlies”. În plus, imediat după încheierea perioadei de recoltare, consumatorii sunt dispuși să plătească un preț mult mai ridicat decât pentru celelalte soiuri de cartofi disponibile.

Istoria ariei geografice delimitate este strâns legată de creșterea cartofilor și se împletește cu istoria a două familii irlandezo-scoțiene (Hamilton și Montgomery). Primii ani ai acestei așezări au fost înregistrați în „The Montgomery Manuscripts” (Manuscrisele Montgomery), scrise de William Montgomery, nepotul lui Sir Hugh Montgomery. Aceste manuscrise conțin o mențiune referitoare la anul 1606, care este considerată a fi cea mai veche referință literară referitoare la cartof în Irlanda:

„Alteța Sa avea de asemenea ferme la Greyabbey și Coiner (Comber), precum și la Newtown, care serveau atât pentru aprovizionarea noilor-veniți, cât și a propriului domeniu; ea găsea cu ușurință lucrători pentru arat și recoltat, […] pe care îi plătea în fiecare an cu fân și o anumită cantitate de grâne și cărora le dădea casă cu grădină și o bucată de pământ pe care să cultive in și cartofi.”

Este vorba de pământurile familiilor Hamilton și Montgomery, inclusiv Comber, Greyabbey și Newtownards, pe care se cultivă și astăzi cartofii cu IGP „New Season Comber Potatoes/Comber Earlies”. Legătura istorică cu plantația originară este cu atât mai evidentă cu cât anumiți membri ai familiei Hamilton cultivă cartoful de Comber și în zilele noastre.

Regiunea Comber a fost strâns legată de creșterea cartofilor pe parcursul mai multor secole. Prima mențiune literară referitoare la cartof în Irlanda (în 1606) face trimitere la pământurile din Comber consacrate culturii cartofului. Orașul continuă să își facă reclamă ca „țara cartofului” din Irlanda de Nord. Consiliul local promovează orașul în întreaga Irlandă de Nord ca „țara cartofului” cu ajutorul unor evenimente și festivaluri, cum ar fi „Spud Fest” (Festivalul cartofilor). Restaurantele și hotelurile din întreaga Irlandă de Nord promovează cartofii cu IGP „New Season Comber Potatoes/Comber Earlies” în meniurile lor, ca o specialitate regională care poate fi servită sub diferite forme, cea mai apreciată fiind cartoful fiert pur și simplu în apă, garnisit cu puțin unt.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) JO L 93, 31.3.2006, p. 12.